Ich Johans von Watwilr schultheize ze Basile an mins hˀren stat hˀn Wˀnhˀs des Schalers eins rittˀs von Basil tuͦn kunt allen den die disen brief ansehent ✳ odˀ hoͤrent
lesen ✳ daz fùr mich kam dˀ erber hˀre ✳ hˀ Walther der lùpriestˀ von Windesche ein fùrweser ✳ un̄ ein botte der geistlichen froͧwen ✳ ✳ der eptischin ✳ un̄ der samenunge des huses
von Kùnigelsvelt Sant Claren ordens in Kostenzer bistuͦme an dˀ selben siner froͧwen stat ein halb ✳ un̄ anderhalb hˀ Heinrich dˀ Wagener ein burgˀ vō Basil ✳ un̄ vro Mehthilt
sin eliche wirtīne ✳ un̄ die selben hˀ Heinrich un̄ sin wirtinne gesunt libes un̄ sinne ✳ un̄ umbetwungenliche sich erkanden ✳ un̄ offenlich vˀjahen vor mir in gerichtes wis
daz si umbe iren schinberen nutz ir ligende guͦt ✳ daz hie nach geschriben stat ✳ un̄ in dem banne dˀ stette von Sultze ✳ un̄ des dorfes vō Veltkilche gelegē ist ✳ mit
allem rechte hetten vˀkoͧfet ✳ un̄ zekoͧfende gegeben dem selben hˀn Walthˀe in dˀ vorgenantē siner froͧwen namē ✳ un̄ an ir stat in rechtes koͧfes wis ✳ umbe drùhundˀt
marche ✳ fùnf marche minre guͦtes un̄ loͤtiges silbers Basiler geweges ✳ un̄ vˀjahent oͧch daz si des silbers gar gewˀt wˀen ✳ un̄ es in iren nutz ✳ un̄ notdurft hetten
bekeret. ✳ die selben hˀ Heinrich ✳ un̄ vro Mehthilt ✳ vˀjahent oͧch daz si den selben hˀn Walthˀn ✳ an der vorgen̄ siner froͧwen stat ✳ un̄ in irem namen hetten gesetzet
un̄ sasten vor mir oͧch mit Heinriches vō Gundoltzdorf ùnsers burgˀs irs vogtes hant un̄ willen in nutzlich gewer des selben guͦtes ✳ un̄ gaben es uf lidig ✳ un̄
lere ✳ an des selben hˀn Walthers hant mit allem rechte ✳ un̄ mit allem dem so dar zuͦ hoͤrt ✳ es sin schùren ✳ trotten ✳ ackere ✳ matten ✳ velt ✳ zins gùlte ✳ un̄ swaz es moͤhte
sin. ✳ der selbe hˀ Walthˀ emphieng oͧch die ufgebunge in allen den weg so da vorgeschribē stat. ✳ die selben hˀ Heinrich un̄ vro Mehthilt ✳ gaben oͧch dem selben hˀn Walthˀ
in der vorgen̄ siner froͧwē namen ✳ un̄ an ir stat ✳ daz selbe vˀkoͧfet guͦt an sich zenemende vollen gewalt ✳ un̄ zebesetzende ✳ un̄ dar uf ze varende nach allem dˀ vorgen̄
froͧwen willen ✳ un̄ lobten bi ir trùwe in eides wis dise vˀkoͧfunge ✳ un̄ dise ufgebunge stête zehaltende ✳ un̄ niemˀ da wider zekomende ✳ noch zetuͤnde mit gerichte ✳ noch
ane gerichte. ✳ si lobtent oͧch des selben guͦtes rehte weren zesinde dˀ vorgen̄ froͧwen un̄ ir huses swenne ✳ un̄ swa si sin bedurfent in gerichte ✳ odˀ ane gerichte
un̄ bunden sich ✳ un̄ ir erben unvˀscheidenliche dar zuͦ. ✳ die selben hˀ Heinrich un̄ vro Mehthilt vˀzigent sich oͧch mit guͦter wissende ✳ daz si niht mugen gesprechen ✳ daz si
betrogen ✳ odˀ ùberkoͧfet sin hie mitte ✳ un̄ gemeinlich aller der uszùge ✳ un̄ dˀ schirme ✳ un̄ alles des rechtes ✳ un̄ dˀ gewonheit ✳ da mitte dirre koͧf ✳ nu ✳ odˀ har nach
bi einem teile ✳ odˀ gar widerzogen ✳ odˀ widertan moͤhte wˀden. ✳ un̄ ist diz daz guͦt ✳ un̄ dù gelgenheit des guͤtes: ✳ ein hof lit ze Sultze inne ✳ hinder des vō Dùrrenbach
hove mit allem dem so dar zuͦ hoͤret. ✳ vier schatze reben ligent in dem banne ze Sultze an Toͤdlins strange. ✳ fùnf schatze ligent zem Muggentranke bi Heinzins
Fùhselins reben. ✳ ein schatz lit am tore bi Wˀnhˀs von Dùrrenbachs reben. ✳ sehs schatze heissent die Greften ✳ ligent an dem graben. ✳ zwene schaze ligent bi den
Greften bi Lochmans reben. ✳ fùnf schatze heissent Loreis Gartē. ✳ vier schaze ligent am Haseharte. ✳ drie schatze ligent in dem Boͤsen Garten. ✳ zwene schatze in dˀ
Oͧgwe ✳ bi Cuͦnrat Schùrers swestˀ reben. ✳ drie schatze heissent Marsilien guͦt ✳ ligent bi der kilchen ze Alswilr. ✳ vier schatze ligent in dem Alswilr bˀge zem Keiserlinge. ✳
zwene schatze ligent an dˀ selben stat bi Huge Margelsteins reben. ✳ vier schaze ligent an dˀ selben stat ✳ bi Cuͦnrat vō Kers reben. ✳ vier schatze ligent ze Alswilr ✳ un̄
treffent uf vro Elien Matten. ✳ ein schatz lit uf dem Reine ze Alswilr ✳ bi vron Elien Matten. ✳ zehen schatze ligent ze Alswilr in dem banne in dem bˀge bi dˀ reben von
Underlinden. ✳ vier schatze ligent in dˀ Hartbach in Hartmanswiler banne. ✳ vie schatze ligent ze sant Valentines Brunnē. ✳ drie schatze ligent in dem Olwilr. ✳ fùnf
schatze ligent an der Lewern bi Johans guͦt von Bolwilr. ✳ fùnf schatze ligent ze Wolfgruͦben. ✳ ein schatz lit in dem Obˀn Dorfe. ✳ zehen schatze ligent an dem Evren
manwˀch bi dem Kamˀguͦte. ✳ zwelf schaze ligent an dem manwˀch ✳ bi der hˀren reben von sant Johanse. ✳ diz sint aber ackere die man erret in dem banne ze Veltkilche ein juchart. ✳ zwo juch̄ in dem banne ze Sultze ze Burgmatten. ✳ ein juch̄ in dem Hesiboͧme. ✳ ein juch̄ in dem banne ze Sultz in dem Hegene. ✳ so sint diz die
matten. ✳ zwei manwˀch heissent Marsilien ze Alswilr. ✳ ein manwˀch lit bi dem Malatzhuse ✳ bi der Schaler guͦte vō Basil. ✳ un̄ vier manwˀch heissent vron Elien Matten.
diz dinges sint gezùge: ✳ hˀ Cuͦnrat dˀ Mùnch vō Mùnchsperg ✳ hˀ Cuͦnrat dˀ Mùnch vō Landeskrone ✳ hˀ Thùring dˀ Marschalg ✳ hˀ Petˀ der Riche ✳ rittˀe ✳ hˀ Johans von Arguel ✳
Cuͤne zer Sunnē ✳ Burchart dˀ Rote ✳ Johans von Stetten undˀ den kremen ✳ Johans zem Rosen ✳ Johans Schoͤnkint dˀ Junge ✳ Johans dˀ Mùntzmeistˀ ✳ burgˀe vō Basil ✳ un̄ andˀ
erber lùte genuͦge. ✳ ze einem ukùnde ✳ un̄ ewigen gehùgede alles des so hie vorgeschriben stat so gibe ich Johans von Watwilr dˀ vorgen̄ schultheize disen brief
besigelt mit mins vorgen̄ hˀn Wˀnhers des Schalers ingesigele ✳ durh beider teile bette willen ✳ vō gerichte. ✳ dirre brief wart gegeben ze Basil des jars do man
zalte von gottes gebùrte drùzehen hundˀt jar ✳ dar nach in dem sehzehenden jare ✳ an der mittewochen ✳ nach usgender phingest wochen. ✳